Munkebo: For en uges tid siden var der udsigt til fred i den tysk-skandinaviske ølkrig, der brød ud, da Wacken Brauerei udtog et såkaldt trademark (en slags patent) på en stribe mytologiske navne - navne som skandinaviske bryggerier har brugt i årevis.

Munkebo-brygger Claus Christensen, der også bruge mytologiske navne, kan imidlertid oplyse, at de fredsrygter var stærkt overdrevne.

- De to tyske bryggere (Helge og Hendrik Pahl der driver Wacken Brauerei) bliver ved med at træde i spinaten. Først skrev de til os, at 23 specifikke mytologiske navne nu var deres, fordi de havde fået trademark på dem. Så sender de en ny mail, hvori de undskylder, fortæller han.

- Men mere end sige undskyld gør de ikke, for de vil fortsat eje navnene, så hvis det skal ses som en udstrakt hånd, så er det en hånd fyldt med torne.